'Novoj hrvatskoj vladi bit će znatno lakše' (23/12/03) - 2003-12-22
"Za razliku od 2000. godine, kada se od SDP-a očekivalo mnogo, ankete pokazuju da građani danas gotovo da i ne očekuju da će vlada utje
Na Glasu Amerike, ovdje u Washingtonu, nedavno je održan panel pod naslovom “Hrvatski parlamentarni izbori – Povratak u budućnost?” O izgledima da HDZ-ova vlada ostvari svoje ciljeve na domaćem i međunarodnom planu govorili su američki stručnjaci s bogatim iskustvom u vladi Sjedinjenih Država, američkom Kongresu kao i međunarodnim organizacijama. Zaključak panelista mogao bi se sažeti u dvije rečenice: Činjenica da se vlast u Hrvatskoj u posljednje četiri godine dva puta regularno izmijenila ukazuje na postignutu zrelost hrvatskog političkog sustava. Novoj HDZ-ovoj vladi čestitke, ali i podsjetnik da međunarodna zajednica ne odustaje od niza važnih ciljeva – na području ljudskih, pogotovo manjinskih prava, ekonomske reforme, suradnje s den Haagom te slobode medija. Bob Hand, član Helsinškog odbora američkog Kongresa, tijela koje prati poštivanje ljudskih prava širom svijeta te savjetuje članova Kongresa o situaciji u pojedinim zemljama, rekao je da će se tek “s vremenom pokazati jesu li promjene u HDZ-u kozmetičke promjene ili stvarne.” "Napredak na ključnim područjima neće biti samo odgovornost nove vlade i Ive Sanadera. Manjinska vlada će biti u stalnoj opasnosti da u parlamentu izgubi podršku. SDP, HSS, HNS i drugi mogu mnogo učiniti da ohrabre HDZ da se, recimo to tako, “lijepo ponaša”. Ako HDZ pokaže tendenciju da se namjerava vratiti svojoj staroj politici, može se dogoditi da izgubi podršku u Saboru. S druge strane, ako stranke oporbe odluče iz uskih, političkih motiva, blokirati HDZ, bit će doveden u pitanje napredak cijele zemlje." Edward Joseph, stručnjak za Balkan koji radi u centru Woodrow Wilson, posebno je govorio o – kako je rekao – “nezahvalnoj i upravo nepravednoj poziciji” u kojoj se nalazi Hrvatska kada su u pitanju razmirice između Europske unije i Sjedinjenih Država, po nizu pitanja, kao što su Irak i Međunarodni kazneni sud. „Nije u redu da male zemlje poput Hrvatske i Makedonije ispaštaju zbog euro-atlantskih razmirica. I Washington i Brisel prijete im sankcijama – ako se ne slijedi njihova linija” – tvrdi Edward Joseph. U vezi američko-europskih sporova, Hrvatska demokratska zajednica je usvojila pro-američki stav. Gospodin Josepgh smatra da je to vjerojatno učinila iz dva pragmatična razloga – kako bi ukazala na promjene koje su se dogodile u stranci, te kako bi za novu vladu osvojila manevarski prostor u rješavanju problema vezanih sa Haagom”. "Međutim, bez obzira na prošle pro-američke izjave Ive Sanadera, on ne može dopustiti da postane smetnja ulasku Hrvatske u Europsku uniju. Ta pro-američka orijentacija doći će na kušnju – po mom mišljenju - kada se načne slučaj Gotovina. Tu je i kontroverzni Član 98. – odnosno zahtjev Washingtona da Hrvatska prizna pravni imunitet američkim građanima od progona Međunarodnog kaznenog suda. Nemoguće je očekivati da će Ivo Sanader moći učiniti oboje. Hrvatskoj se javnosti to ne bi moglo objasniti. Kada je u pitanju Gotovina, po mom mišljenju, HDZ će taj slučaj riješiti vrlo brzo – izručenjem Gotovine Haagu" - smatra Edward Joseph. Što se tiče sposobnost nove vlade da obavi svoj posao na unutrašnjem planu, on je rekao da su njeni izgledi prilično dobri – bez obzira što je riječ o manjinskoj vladi. "Osim HSP-a i HNS-a svaka je od oporbenih stranaka izgubila na izborima. Prema tome, oporba će biti slabija. U vezi uspostave dobrih odnosa sa susjednim zemljama, Sanader će imati lakši posao zbog toga jer su iz politike manje više otišle dvije glavne figure koje su ga mogle ometati na tom polju – Dražen Budiša i Ivić Pašalić. Što se tiče ekonomije, i tu će HDZ-u biti lakše. Za razliku od 2000. godine, kada se od SDP-a očekivalo mnogo, ankete pokazuju da danas građani gotovo da i ne očekuju da će vlada utjecati na njihov standard života. Javnost je prilično apatična kada su u pitanju stranke i ne očekuje mnogo niti od jedne." Edward Joseph smatra da su velika očekivanja javnosti vezana još jedino za članstvo u Europskoj uniji i NATO savezu”. Barry Wood, ekonomski dopisnik Glasa Amerike i stručnjak za gospodarstva Istočne i Središnje Europe, kaže da kada je ekonomija u pitanju, "Hrvati vrlo dobro shvaćaju da je Brisel mnogo važniji od Washingtona.” "Gledano iz Zagreba, šokantno je to što Hrvatska nije među prvim zemljama koje će u svibnju ući u Uniju. Ekonomski gledano, Hrvatska bi u svakom slučaju trebala biti u grupi sa Slovenijom. No, tu su politički faktori – naslijeđe Franje Tuđmana, rat u Bosni i Hercegovini. I zbog toga se sada postavlja pitanje hoće li Hrvatska uopće uhvatiti priključak za Uniju i 2007. godine. Jer, učlanjenje u Uniju prije svega je dugotrajan birokratski postupak – i tu je Zagreb izgubio jako mnogo vremena" - smatra Barry Wood. James O’Brien, bivši izaslanik predsjednika Billa Clintona za Balkan i savjetnik bivše državne tajnice Madeleine Albright, govorio je o tome što će Zapad promatrati kada je u pitanju vlada Ive Sanadera. Iako je pozornost Amerike i Europe u ovom trenutku na drugim kriznim točkama, potezi nove vlade bit će pažljivo analizirani. "Prvo, treba gledati na kvalitetu ljudi koji su u vladi. Hoće li nova vlada otpuštati brojne kvalitetne ljude, koji su bili dio prošle? Jer, da bi dobro vladali ne trebaju vam samo prva postava, treba vam i dobra klupa za rezervne igrače. Ivo Sanader, Miomir Žužul i još neki, to su vrlo talentirani ljudi. Međutim, koliko se sjećam prve HDZ-ove postave, s kojom smo mi imali mnogih problema, kad ste se pomakli od tih prvih ljudi u ministarstvu, bilo je mnogo onih koji čak nisu niti znali što im je posao, a da ne govorimo o tome da posao dobro obave" - rekao je ovaj djelatnik konzultantske tvrtke The Albright Group. Nakon toga, kao posebno bitna pitanja za međunarodnu zajednicu Jim O’Brien navodi problematiku ljudskih prava, suradnju s haaškim Tribunalom, te “čišćenje” ekonomske scene od korupcije i nepotizma. “Pogotovo u vezi suradnje s den Haagom” – rekao je James O’Brien – “mi smo svjesni da je HDZ stranka koja je i u prošlosti manipulirala s Tribunalom, to se najbolje vidi u slučaju Blaškić.” “Može se dogoditi da će HDZ spremno žrtvovati generala Antu Gotovinu, kako bi postigao svoj širi cilj – potpuno umrtvljenje rada tribunala, kojem se, ionako, s više strana, a ne samo iz Hrvatske, zamjera mnogoštošta” – rekao je Jim O’Brian. On je na kraju svog izlaganja govorio o još jednom važnom testu nove vlade - ulozi Hrvatske u regiji, posebno u “pomoći Zagreba kada je u pitanju Srbija.” "Na skorim izborima, Srbija će se možda usmjeriti u posve krivom pravcu. U tom slučaju Hrvatska postaje zaista izvanredan primjer uspjeha u regiji, i zemlja koja može – kada je u pitanju Srbija - mnogo pomoći. Za to će Zagrebu trebati mnogo takta. Treba reći - voljni smo pomoći Srbiji, ali ne želimo da nas se ocjenjuje u istoj kategoriji kao i naše susjede, koji nisu tako uspješni. Članak 98. i upućivanje vojnika u Irak – to su više simbolične geste. No pomoć koju Zagreb Zapadu može pružiti u vezi Srbije potencijalno je vrlo velika – naime, u Zagrebu vjerojatno bolje razumiju što se u Beogradu događa. Prvo, zbog toga što su još nedavno živjeli u istoj zemlji. Drugo, zbog toga što je Hrvatska uspješno provela neke reforme koje Srbija još nije niti počela." James O’Brien, bivši visoki dužnosnik Državnog tajništva i Bijele kuće, koji je danas zaposlen u firmi Albright Group, konzultantskoj tvrtki Madeleine Albright, rekao je na kraju da Hrvatskoj „treba čestitati jer je po drugi put, na miran i regularan način, izabrala promjene”. Iz dosadašnje oporbe – rekao je James O’Brien - u vladu stiže talentiran tim, međutim treba biti svjestan da je razmjerno lako biti u opoziciji, te da vlast sa sobom donosi brojne teške izazove.